b'\n_START_ARTICLE_\nOppl\xc3\xb8sningsrett\n_START_PARAGRAPH_\nOppl\xc3\xb8sningsrett er retten til \xc3\xa5 oppl\xc3\xb8se et parlament og skrive ut nyvalg. Man skiller mellom oppl\xc3\xb8sningsrett i den lovgivende makts h\xc3\xa5nd og oppl\xc3\xb8sningsrett i den den ut\xc3\xb8vende makts h\xc3\xa5nd. Den siste varianten er den mest utbredte, og betegner den muligheten en president eller en regjering har til \xc3\xa5 oppl\xc3\xb8se den lovgivende makt, parlamentet, og skrive ut nyvalg. Oppl\xc3\xb8sningsrett i den lovgivende makts h\xc3\xa5nd betegner muligheten et parlament har til \xc3\xa5 oppl\xc3\xb8se seg selv slik at nyvalg m\xc3\xa5 skrives ut._NEWLINE_Bruken av oppl\xc3\xb8sningsinstituttet er som regel knyttet til politiske kriser, der nyvalg sees p\xc3\xa5 som en mulighet til \xc3\xa5 komme seg ut av uf\xc3\xb8ret. Det er imidlertid vel s\xc3\xa5 ofte at trusler om bruk av oppl\xc3\xb8sningsinstituttet blir fremmet av den part som besitter retten til \xc3\xa5 bruke det. Dette for \xc3\xa5 f\xc3\xa5 gjennomslag for politiske m\xc3\xa5l som rettighetshaver m\xc3\xa5tte ha._NEWLINE_Det er betydelig forskjell fra land til land n\xc3\xa5r det gjelder hvordan oppl\xc3\xb8sningsretten kan benyttes. I en del land er den knyttet til parlamentariske kriser og er begrenset (f.eks. Sverige), andre land, som Storbritannia og Danmark, har en oppl\xc3\xb8sningsrett som statsministeren fritt kan benytte n\xc3\xa5r han m\xc3\xa5tte \xc3\xb8nske. Siste variant gir betydelig makt til en regjering, og det er p\xc3\xa5pekt at oppl\xc3\xb8sningsretter som denne kan misbrukes._NEWLINE_Et annet moment for oppl\xc3\xb8sningsrettens utforming er hvilken innvirkning det f\xc3\xa5r p\xc3\xa5 valgperiodene i et land. I Sverige har man et fast Riksdagsvalg hvert fjerde \xc3\xa5r som ikke p\xc3\xa5virkes av eventuelt nyvalg midt i valgperioden. I Danmark og Storbritannia derimot fungerer det slik at det m\xc3\xa5 holdes folketings- og parlamentsvalg senest fire \xc3\xa5r (Danmark) og fem \xc3\xa5r (Storbritannia) etter det forrige, dvs. at fristen for neste valg forskyves ved utskriving av nyvalg._NEWLINE_I Norge er det ingen form for oppl\xc3\xb8sningsrett til nasjonalforsamlingen, Stortinget, men opp igjennom \xc3\xa5rene har en del krefter tatt til orde for at det b\xc3\xb8r innf\xc3\xb8res, og fremmet grunnlovsforslag som vil kunne innf\xc3\xb8re dette'